יועז הנדל

יועז הנדל (נולד ב-22 במאי 1975, י"ב בסיוון ה'תשל"ה) הוא יו"ר מפלגת המילואימניקים, כיהן כשר התקשורת וכחבר הכנסת. הנדל משרת במילואים בתפקיד מג"ד "בארי", הגדוד אותו הקים במהלך מלחמת חרבות ברזל. הוא יזם ושותף בקרן השקעות בתחום הדיפנס טק, דוקטור להיסטוריה, ובעבר שימש מרצה במחלקה למדע המדינה באוניברסיטת בר-אילן. לפני כניסתו לפוליטיקה היה איש מערכת הביטחון, פובליציסט, מגיש רדיו וטלוויזיה וראש המכון לאסטרטגיה ציונית.

 ראשית חייו 

הנדל נולד בפתח תקווה, למרים ויונה שעלה מרומניה בשנת 1961. הוא גדל והתחנך על ערכים דתיים-לאומיים בבית הוריו, באלקנה שבשומרון. במהלך לימודיו התיכוניים יצא בשאלה והפך לחילוני.

 פעילות צבאית 
הנדל התגייס לצה"ל בשנת 1993 והתנדב לשייטת 13. הוא השלים את הכשרת מסלול הלוחם בקומנדו הימי ויצא לקורס קציני חי"ר. עם תום הקורס שב לשייטת, שם שימש כמפקד צוות וכמפקד פלגה, בין היתר במבצע ענבי זעם. הוא השתחרר מצה"ל לאחר כשש שנים וחצי.

עד גיל 29 המשיך הנדל לשמש בתפקידים נוספים במערכת הביטחון הישראלית, בין היתר בשב"כ במהלך האינתיפאדה השנייה. הוא סגן-אלוף במילואים, ולחם במלחמת לבנון השנייה, במבצע עופרת יצוקה, במבצע צוק איתן ובמלחמת חרבות ברזל. ב־2015 הקים את יחידת עומר – יחידה מטכ"לית מיוחדת במילואים שהורכבה מצוותים בשייטת, סיירת מטכ"ל ושלדג. במהלך מלחמת חרבות ברזל גויס הנדל לשירות מילואים והשתתף בלחימה ברצועת עזה. במהלך המלחמה הקים גדוד חדש, "מגן בארי", שבו משרתים חיילי מילואים מיחידות מיוחדות (שייטת, מגלן, אגוז, שלדג, לוט"ר, מטכ"ל וסיירות) שעברו את גיל הפטור משירות בצה"ל.

 פעילות אקדמית 

הנדל למד בחוג להיסטוריה של אוניברסיטת תל אביב, ושם גם סיים את עבודת הדוקטורט בהיסטוריה, בנושא "אמצעי המודיעין בעולם העתיק – ממרד החשמונאים ועד מרד בר כוכבא" אצל הפרופסורים אהרן אופנהיימר ובנימין איזק. במהלך לימודיו שימש כעמית מחקר במרכז יפה למחקרים אסטרטגיים ופרסם מספר מחקרים בנוגע למודיעין הישראלי, מלחמת לבנון השנייה, ולוחמה זעירה.

מאז 2009 ועד 2013 שימש כמרצה באוניברסיטת בר-אילן קורסים בנושא טרור וגרילה במחלקה למדע המדינה.

בספטמבר 2010 יצא לאור ספרם של הנדל ושל פרופסור זכי שלום "תנו לצה"ל לנצח", בנושא האינתיפאדה השנייה והמאבק בארגוני טרור. הספר זכה בפרס ראשון לספרות צבאית ע"ש מולדובן באותה שנה.

במרץ 2011 יצא לאור ספרם של הנדל ושל העיתונאי יעקב כץ "ישראל נגד איראן – מלחמת הצללים". בספר נבחנים מהלכי המלחמה בין ישראל לאיראן ממלחמת לבנון השנייה, שיטות הפעולה החשאיות, האמצעים והכוונות העתידיות, תקיפת חיל האוויר הישראלי בסוריה, מבצע עופרת יצוקה, המרוץ אחר טכנולוגיה, הקרבות הקיברנטיים, ההתנקשויות ומלחמת הברחות הנשק דרך הים.

בדצמבר 2015 פרסם את ספרו הרביעי "בארץ לא זרועה – מסע ישראלי" שעסק בחברה הישראלית ושבטיה, באתגרים המדיניים והביטחוניים בגוף ראשון. הספר הוגדר על ידי העיתונאי רענן שקד כגרסה מודרנית-ימנית של "פה ושם בארץ ישראל" מאת עמוס עוז.

שמאל|ממוזער|280px|אולפן גלי צה"ל. משדר מיוחד ליום העצמאות 2016משמאל לימין: מפקד התחנה ירון דקל, הזמר עידן רייכל, שרת התרבות מירי רגב, מגיש התכנית יועז הנדל, וד"ר עשהאל לובוצקי
כתב טורים קבועים ב"ידיעות אחרונות" וב"מקור ראשון", לתקופות קצרות גם הגיש והשתתף בתוכניות רדיו וטלוויזיה בנושאי אקטואליה. בשנת 2016 השתתף בפרק בסדרה "והארץ הייתה תוהו ובוהו" בנושא מרד החשמונאים.

 פעילות ציבורית 

באוגוסט 2011 מונה הנדל לראש מערך ההסברה הלאומי במשרד ראש הממשלה. בתחילת שנת 2012 מונה על ידי ראש הממשלה בנימין נתניהו כחבר בצוות המשא ומתן עם הפלסטינים בירדן. השיחות הסתיימו ב-26 בינואר 2012. בפברואר 2012 התפטר מתפקידו, עקב פרשת נתן אשל.

במרץ 2012 מונה הנדל לראש המכון לאסטרטגיה ציונית. במקביל הנדל חזר לכתוב טור אקטואלי ב"ידיעות אחרונות". באוקטובר 2012 זכה הנדל בתואר אביר איכות השלטון על טוהר מידות, מטעם התנועה למען איכות השלטון בישראל, בשל חשיפת פרשת נתן אשל בעת שהיה ראש מערך ההסברה בלשכת ראש הממשלה. שנה לאחר מכן זכה בפרס מופת חברתי של תנועת אומ"ץ.

במרץ 2013 הודיע המכון לאסטרטגיה ציונית שבראשו עומד הנדל על הקמת ארגון זכויות אדם בשם "זכויות אדם כָּחוֹלָבָן". הנדל טען בטוריו כי הזכות על ארץ ישראל מלווה בחוב מוסרי. בכנס ההקמה טען הנדל שהציונות איננה מונופול של הימין וזכויות האדם אינן מונופול של השמאל. בניגוד לארגוני זכויות אדם אחרים הפועלים בשטחים, מדיניות הארגון היא שלא להעביר מידע על הפרת זכויות לתקשורת אלא ל"גופי חקירה מוסמכים בצה"ל". דרך זכויות האדם עוסק הארגון של הנדל בהסברה למען מדינת ישראל, ומציג לדבריו את "המאמצים והיתרון המוסרי הגדול" של התנועה הציונית. ב-2013 זכה הנדל באות אומ"ץ לזכויות אדם על הקמת הארגון.

ממוזער|שמאל|250px|יועז הנדל (מימין) לצידה של שולי מועלם, 2017
בדצמבר 2017 הוביל מחאה בירושלים במקביל להפגנה בתל אביב נגד השחיתות.

בנוסף, משמש הנדל כחבר במועצה הציבורית של ארגון רבני בית הלל, נט"ל, בחבר הנאמנים של עמותת "בשביל המחר", הוא בוועד המנהל של מכינת אחים ופעיל חברתי בעוד ארגונים אחרים.

 פעילות פוליטית 
 תל"ם 
בינואר 2019 הצטרף למפלגת תל"ם, בראשות משה יעלון. בפברואר חברה מפלגת תל"ם לרשימת כחול לבן (ביחד עם מפלגות חוסן לישראל ויש עתיד), והתמודדה עמה בבחירות לכנסת העשרים ואחת. הנדל מוקם במקום התשיעי ברשימה והוא נכנס לראשונה לכנסת. ב-3 באוקטובר 2019 הושבע כחבר בכנסת ה-22.

בכנסת ה-23 במהלך הפילוג בסיעת כחול לבן שחל בעת בחירת ראש סיעתם בני גנץ לתפקיד יושב ראש הכנסת, הצביעו בעדו הנדל ועמיתו למפלגת תל"ם צבי האוזר, בעוד ששאר חברי מפלגת תל"ם ויש עתיד נעדרו מההצבעה כאות מחאה.

 דרך ארץ 

ב-29 במרץ 2020 אושרה בוועדה מסדרת התפצלותו של הנדל יחד עם צבי האוזר מסיעת תל"ם לסיעה חדשה בשם "דרך ארץ". הנדל שימש כיו"ר הסיעה בכנסת. ב-17 במאי 2020 הוא מונה במסגרת ממשלת ישראל השלושים וחמש לשר התקשורת.

ממוזער|250px|שמאל|יועז הנדל נפגש עם שר התקשורת של ברזיל פאביו פריה  בעת ביקורו בישראל, 2022 
הנדל שם דגש על פריסת תשתיות תקשורת מתקדמות בפריפריה כדי לממש את הסיסמה שבחר לכהונתו, "מחברים את ישראל". הוא הוביל את רפורמת הסיבים האופטיים בכנסת ובממשלה ופתח את השוק הישראלי לכלל חברות התשתית באמצעות שינויים באסדרה של פריסת הסיבים האופטיים בשטחי ישראל. בסיום כהונתו, הייתה ישראל המדינה עם קצב הפריסה הגבוה בעולם והמחיר הנמוך בעולם. בעקבות ההצלחה, ראש הממשלה בנט אף קרא "תהיו הנדלים" באחד מנאומיו. 

בתחילת יוני, השר ומשרדו הודיעו על מהלך לפתרון בעיית המסרונים המזויפים – הגבלת האפשרות להשתמש במספרי טלפון של מנויים אחרים כדי להתחזות להם ולהפיץ מסרים מזויפים בשמם.

הנדל אימץ את המלצות ועדת רוזן לשיפור שירותי הדואר. הוועדה, בראשות מנכ"ל משרד התקשורת לשעבר דניאל רוזן, מונתה בנובמבר 2018 על ידי שר התקשורת, איוב קרא, והגישה את המלצותיה בפברואר 2019, אך קרא נמנע מלעסוק בהן, וכך גם הבא אחריו, דודי אמסלם. 

בנובמבר 2020 ביקר הנדל ברואנדה, שם נפגש עם הנשיא פול קגאמה. במהלך הפגישה חתמו השניים על הסכם שיתוף פעולה בין המדינות בתחום קידום תקשורת ויזמות טכנולוגית. מלבד הנשיא פגש גם את שרת התקשורת הרואנדית.

 תקווה חדשה 
ב-9 בדצמבר 2020 הודיע הנדל יחד עם שותפו צבי האוזר על הצטרפות סיעת "דרך ארץ" למפלגת "תקווה חדשה" שאותה הקים יום קודם לכן השר לשעבר גדעון סער.

חמישה ימים לאחר מכן, פוטר מתפקידו כשר התקשורת על ידי ראש הממשלה החלופי, בני גנץ. למחרת פיטוריו, המליץ לאשר לחברת HOT להיכנס למיזם הסיבים IBC ופרסם שימוע להפחתת תעריפי הטלפון הקווי של בזק.

ב-6 באפריל 2021 נבחר הנדל לכנסת ה-24 בשותפות עם "תקווה חדשה". ביוני 2021, עם השבעת ממשלת ישראל השלושים ושש, מונה בשנית לשר התקשורת. יום לאחר השבעתו התפטר מהכנסת במסגרת "החוק הנורווגי".

ימים ספורים לאחר המינוי אישר הנדל את הרפורמה שקודמה על ידו בקדנציה הקודמת, לביטול הפיצול בין התשתית לספק בשוק האינטרנט. הרפורמה הביאה לכך שלכל צרכן בישראל יש כתובת אחת לרכישת שירותי אינטרנט ולפתרון תקלות. בדצמבר 2021 החליט שמחיר הטלפון הקווי יוזל ב-40%. במרץ 2022 אושרה רפורמה בדואר.

 הרוח הציונית 
שמאל|ממוזער|250px|יועז הנדל במהלך החתימה עם איילת שקד על הסכם הריצה המשותפת של מפלגותיהם – ברשימת "הרוח הציונית"

לקראת הבחירות לכנסת בשנת 2022, חתם על הסכם איחוד עם סיעת "ימינה" בראשות איילת שקד, וקיבל את המקום השני ברשימת "הרוח הציונית". ב-11 בספטמבר הודיעו שקד והנדל שהם החליטו על פירוק השותפות הפוליטית ו"הרוח הציונית" בעקבות חילוקי דעות. יומיים לאחר מכן הודיע על לקיחת פסק זמן מהחיים הפוליטיים.

 המילואימניקים 
בספטמבר 2025 רשם את תנועת המילואימניקים ברשם המפלגות.

 עמדות והשקפת עולם 
הנדל התחנך בבית דתי-ציוני, אם כי במהלך נעוריו הפך לחילוני. הנדל מגדיר עצמו כבעל תפיסה ימנית, ממלכתית, ליברלית.

 עמדות מדיניות 
בכנס הרצליה 2013 הסביר הנדל כי הוא תומך בהפרדה חלקית מהפלסטינים ובצמצום הסכסוך ואינו רואה אפשרות ליישום הסכם שלום בדור הזה. הנדל הציע לספח את גושי ההתיישבות ובקעת הירדן, לאזרח את הערבים שגרים שם ובתמורה להגדיל את שטחי הרשות מ-A ל-B, ליצור רצף פלסטיני ושדרוג של מעמדם המדיני ואת שאר השטח להשאיר שנוי במחלוקת. הנדל קרא לזה מיצוי הקונצנזוס הישראלי וצמצום גבולות הסכסוך. בריאיון לשרה העצני-כהן אמר הנדל כי "אין פתרון מוחלט לסכסוך" והציג הצעה למעין "תוכנית אלון מצומצמת". הצעתו כוללת סיפוח גושי ההתיישבות ובקעת הירדן תוך מתן אזרחות ישראלית לתושבים הערבים וסיפוח של כ-30% מהשטח, שבהם חיים מרבית היהודים. שאר שטח C, כ-30% משטחי יהודה ושומרון, יישארו לעת משא ומתן להסדר הקבע.

במהלך מלחמת חרבות ברזל אמר הנדל שהפך ימני הרבה יותר. הוא ביקש לחזור ולשלוט ברכסים הגבוהים בלבנון, לקחת את צפון רצועת עזה ולהשתלט על קו הפרימטר לצורכי חקלאות. 

 משפחה ומגדר 
הנדל תומך בפונדקאות להומוסקסואלים ובחוק ברית הזוגיות לחסרי דת, אך מסתייג מנישואים חד-מיניים.

 דת ומדינה 
הנדל תומך בקיום תחבורה ציבורית בשבת.

 חיים אישיים 
הנדל נשוי לשירי וינברג-הנדל, רופאת נשים, ולהם ארבעה ילדים. מתגוררים במושב נס הרים שבהרי יהודה.

דודו הוא חבר הכנסת לשעבר מטעם המפד"ל ולאחר מכן מטעם מפלגת תקומה, צבי הנדל.

 ספריו 
תנו לצה"ל לנצח, יחד עם פרופסור זכי שלום, הוצאת ידיעות ספרים בשנת 2010.
ישראל נגד איראן, מלחמת הצללים, יחד עם יעקב כץ, הוצאת כנרת זמורה-ביתן בשנת 2011
אבא הולך למילואים – ספר ילדים (איורים: אבי פרידמן), הוצאת ידיעות ספרים, 2012
בארץ לא זרועה – מסע ישראלי, יואב קרן עורך, הוצאת ידיעות ספרים, 2015
שיחות על תקווה ישראלית, יחד עם נשיא המדינה ראובן ריבלין, הוצאת ידיעות ספרים, 2018

 קישורים חיצוניים 







 מיכל רבינוביץ, מה-G5 ועד העימות עם נתן אשל: ריאיון עם שר התקשורת יועז הנדל, באתר כאן חדשות, 11 ביולי 2020











 מכּתביו 
יועז הנדל וזכי שלום, מאפייניה הייחודיים של אינתיפאדה II במערכות ישראל, המכון למחקרי ביטחון לאומי, "צבא ואסטרטגיה", גיליון 1, כרך 3, מאי 2011
היחידות המיוחדות בצה”ל: ייעוד ותפישת ההפעלה, "עדכן אסטרטגי", גיליון 2, כרך 10, אוגוסט 2010
שובו של מערך המילואים, "עדכן אסטרטגי", גיליון 4, כרך 10, פברואר 2008

הערות שוליים

קטגוריה:בעלי תואר דוקטור מאוניברסיטת תל אביב
קטגוריה:פובליציסטים ישראלים
קטגוריה:בעלי טור ישראלים
קטגוריה:סגל ידיעות אחרונות
קטגוריה:סגל גלי צה"ל
קטגוריה:סגל מקור ראשון
קטגוריה:מחברי ספרי עיון ישראלים
קטגוריה:לוחמי שייטת 13
קטגוריה:זוכי אות אביר איכות השלטון
קטגוריה:זוכי פרס מולדובן
קטגוריה:עובדי משרד ראש הממשלה
קטגוריה:סגל המכון למחקרי ביטחון לאומי
קטגוריה:אנשי השב"כ
קטגוריה:אלקנה: חברי הכנסת
קטגוריה:פוליטיקאים ישראלים שיצאו בשאלה
קטגוריה:סגני-אלופים בצה"ל
קטגוריה:יושבי ראש ונשיאי עמותות
קטגוריה:סגל תאגיד השידור הישראלי - שידורי הטלוויזיה
קטגוריה:חברי הכנסת מטעם תקווה חדשה
קטגוריה:חברי הכנסת מטעם תל"ם
קטגוריה:חברי הכנסת מטעם דרך ארץ
קטגוריה:חברי הכנסת מטעם כחול לבן
קטגוריה:חברי הכנסת העשרים ואחת
קטגוריה:נס הרים: חברי הכנסת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:פתח תקווה: חברי הכנסת
קטגוריה:שרי ממשלת ישראל השלושים וחמש
קטגוריה:שרי ממשלת ישראל השלושים ושש
קטגוריה:חברי הקבינט המדיני-ביטחוני
קטגוריה:חברי פורום קהלת
קטגוריה:מפקדי גדודים במלחמת חרבות ברזל
קטגוריה:אישים ממוצא יהודי-רומני
קטגוריה:נס הרים: אישים
קטגוריה:ישראלים שנולדו ב-1975